C 185/36
SK
Úradný vestník Európskej únie
26.5.2023
9.
UVEDOMUJE SI, že sú spochybňované základné a demokratické hodnoty Európy a že nevyprovokovaná agresia Ruska voči Ukrajine zmenila geopolitické prostredie.
SÚHLASÍ S TÝM, že spoločné úsilie a nadnárodná spolupráca vo vzdelávaní a odbornej príprave nielen uľahčujú a posilňujú reakcie Únie a členských štátov na potreby, ktoré vznikli v dôsledku uvedenej agresie, ale aj pomáhajú posilňovať naše kľúčové vzdelávacie hodnoty a zásady, ako sú inklúzia, rovnosť, akademická sloboda a inštitucionálna autonómia, ako aj naše spoločné hodnoty a jednotu v rámci Únie.
10.
ZDÔRAZŇUJE, že identifikácia a odstránenie zostávajúcich prekážok vzdelávacej a výučbovej mobility je kľúčom k úplnému dobudovaniu európskeho vzdelávacieho priestoru a vytvoreniu odolnej, bezpečnej, udržateľnej a prosperujúcej Európy.
Nadnárodná spolupráca posilňuje inkluzívnosť, rovnosť, excelentnosť, rozmanitosť, atraktívnosť a globálnu konkurencieschopnosť európskeho vzdelávania a odbornej prípravy.
SÚHLASÍ preto s tým, že by sa malo vyvinúť úsilie o to, aby sa automatické vzájomné uznávanie vo vzdelávaní a odbornej príprave stalo skutočnosťou.
Takisto SÚHLASÍ s tým, že by sa mali podporovať možnosti mobility študentov a učiteľov a možnosti vzájomnej spolupráce inštitúcií v Európe a mimo nej.
11.
UZNÁVA, že od roku 2017 sa dosiahol pokrok pri budovaní európskeho vzdelávacieho priestoru a že v celej EÚ sa vykonáva široká škála opatrení na dosiahnutie strategických priorít stanovených v strategickom rámci pre európsku spoluprácu vo vzdelávaní a odbornej príprave (2021 – 2030).
Európsky vzdelávací priestor sa postupne formuje prostredníctvom rôznych iniciatív, spolupráce a spoločnej tvorby.
12.
SÚHLASÍ S TÝM, že počas zostávajúceho obdobia prvého cyklu do roku 2025 bude nesmierne dôležitý dôraz na vykonávanie na vnútroštátnej aj európskej úrovni v kontexte strategického rámca v súlade s príslušnými právomocami na každej úrovni a dôkladné monitorovanie v rámci existujúcich štruktúr s náležitým ohľadom na administratívne zaťaženie.
13.
PODČIARKUJE, že päť strategických priorít stanovených v strategickom rámci pre európsku spoluprácu vo vzdelávaní a odbornej príprave (2021 – 2030) predstavuje základ pre prácu a ďalšiu európsku spoluprácu vo vzdelávaní a odbornej príprave, a to aj na ceste k dobudovaniu európskeho vzdelávacieho priestoru.
SÚHLASÍ S TÝM, že prebiehajúci proces preskúmania v polovici trvania a komplexná správa o európskom vzdelávacom priestore, ktorú má Európska komisia uverejniť v roku 2025, by sa mali zamerať na týchto päť strategických priorít, čo zahŕňa aj podrobnejšiu analýzu konkrétnych oblastí uvedených nižšie.
14.
UZNÁVA, že opatrenia nadväzujúce na ciele na úrovni EÚ poukazujú na pozitívne trendy, pokiaľ ide o niekoľko dlhodobých ukazovateľov, ako je zvýšená účasť na vzdelávaní a starostlivosti v ranom detstve, zníženie miery predčasného ukončenia školskej dochádzky a vyšší podiel mladých ľudí s dosiahnutým terciárnym vzdelaním.
Je však tiež zrejmé, že mnohé výzvy pretrvávajú, najmä vplyv sociálno-ekonomického postavenia na dosiahnuté výsledky vzdelávania a pohodu študentov.
SÚHLASÍ preto s tým, že v záujme dobudovania európskeho vzdelávacieho priestoru do roku 2025 by sa mal klásť osobitný dôraz na: — zlepšenie rovnosti, inklúzie, ako aj úspechu pre všetkých vo vzdelávaní a odbornej príprave a získavanie kľúčových kompetencií vrátane základných zručností s cieľom umožniť všetkým európskym občanom plný osobný, sociálny, občiansky a profesijný rozvoj, — posilnenie učiteľskej profesie a riešenie nedostatku učiteľov, podporu profesijného rozvoja, príležitostí na mobilitu, pracovných podmienok a pohody učiteľov ako kľúčových faktorov zvyšovania atraktívnosti povolania, — odstránenie zostávajúcich prekážok mobility a zároveň na podnecovanie inkluzívnej, udržateľnej a vyváženej mobility v EÚ, okrem iného dosiahnutím automatického vzájomného uznávania vo vzdelávaní a odbornej príprave (3), — podporu celoživotného vzdelávania vrátane vzdelávania dospelých, zvyšovania úrovne zručností a rekvalifikácie s osobitným dôrazom na zručnosti a kompetencie na účely zelenej a digitálnej transformácie.
15.
POSÚDI strategický rámec a zváži revíziu prioritných oblastí a vykonanie akýchkoľvek ďalších potrebných úprav na účely druhého cyklu do roku 2030.
(3) V súlade s odporúčaním Rady z 26. novembra 2018 týkajúcim sa podpory automatického vzájomného uznávania kvalifikácií získaných v rámci vysokoškolského vzdelávania, vyššieho sekundárneho vzdelávania a odbornej prípravy a výsledkov študijných pobytov v zahraničí (Ú. v.
EÚ C 444, 10.12.2018, s. 1).